Návrh 

Zákon
z .......................,
ktorým sa mení a dopĺňa zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení  zákona č. 409/2000 Z. z. 

Národná rada Slovenskej republiky sa uzniesla na tomto zákone:

Čl. I
Zákon Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov  a o zmene a doplnení niektorých zákonov v znení zákona č. 409/2000 Z. z. sa mení a dopĺňa takto:

1. V § 7 ods. 1 sa za slová „poistenec“ vkladajú slová „zamestnanec, ktorý vykonáva práce, ktoré sú na základe rozhodnutia príslušného orgánu na ochranu zdravia vydaného podľa osobitného predpisu^3d)  zaradené do kategórie 3 alebo 4 (ďalej len „zamestnanec, ktorý vykonáva práce zaradené do kategórie 3 alebo 4“) a nemá uzatvorenú zamestnaneckú zmluvu podľa odseku 4 písm. a),“
Poznámka pod čiarou k odkazu 3d znie:
„3d) § 13p zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov.“.
2. V  § 7 sa za odsek 4 vkladajú nové odseky 5 až 7, ktoré znejú:
	„(5) Zamestnanec, ktorý vykonáva práce zaradené do kategórie 3 alebo 4 a ktorý neuzatvoril zamestnaneckú zmluvu podľa § 8 ods. 4 je účastník právnych vzťahov doplnkového dôchodkového poistenia, ktorému sa poskytuje dávka po splnení podmienok ustanovených zákonom. 
(6) V doplnkovom dôchodkovom poistení je zakázaná akákoľvek diskriminácia účastníkov doplnkového dôchodkového poistenia  na základe pohlavia, rasy, farby pleti, jazyka, viery a náboženstva, politického alebo iného zmýšľania, národného alebo sociálneho pôvodu, príslušnosti k národnosti alebo k etnickej skupine, majetku, rodu alebo iného postavenia. 
(7) Ak sa poistenec považuje za poškodeného z dôvodu nerovnakého zaobchádzania podľa odseku 6, môže sa domáhať svojich práv na súde.“.
Doterajšie odseky  5 až 7 sa označujú ako odseky 8 až 10.
3. V § 7  ods. 10 sa na konci pripájajú slová „a zamestnanec podľa odseku 5“.
4. V § 8 ods. 1 písm. a) v prvom bode sa na konci dopĺňajú slová  „a za zamestnancov, ktorí vykonávajú práce  zaradené do kategórie 3 alebo 4 a nemajú uzatvorenú zamestnaneckú zmluvu podľa odseku 4,“.
5. § 8 odsek 3 znie:
	„(3) Zamestnávateľ, ktorý neuzatvoril zamestnávateľskú zmluvu podľa odseku 1 je povinný v prípade, že zamestnáva zamestnancov, ktorí vykonávajú práce zaradené do kategórie 3 alebo 4 a neuzatvorili zamestnaneckú zmluvu podľa odseku 4, uzatvoriť s doplnkovou dôchodkovou poisťovňou zamestnávateľskú zmluvu podľa odseku 1. Na základe tejto zmluvy je povinný
a) zamestnávateľ
1.	platiť a odvádzať doplnkovej dôchodkovej poisťovni príspevky za podmienok, vo výške a spôsobom určeným touto zmluvou za tých zamestnancov, ktorí vykonávajú práce zaradené do kategórie 3 alebo 4,
2.	plniť ďalšie povinnosti zamestnávateľa, ktoré mu vyplývajú z jeho účasti na doplnkovom dôchodkovom poistení podľa tejto zmluvy,
3.	predložiť príslušnej doplnkovej dôchodkovej poisťovni zoznam zamestnancov, ktorí vykonávajú práce zaradené do kategórie 3 alebo 4 spolu s požadovanými osobnými údajmi za účelom ich evidencie a s ich predchádzajúcim súhlasom na použitie osobných údajov na účely tohto zákona,
b) doplnková dôchodková poisťovňa plniť povinnosti, ktoré jej vyplývajú z účasti zamestnávateľa na doplnkovom dôchodkovom poistení podľa tejto zmluvy.“.
6. V § 8 odsek 5 znie:
„(5) Zamestnanecká zmluva je doklad pre zamestnávateľa na vykonanie zrážky zo mzdy na príspevky platené zamestnancom.“.
7. § 10 sa dopĺňa odsekmi 10 a 11, ktoré znejú:
	„(10) Zamestnancovi, ktorý vykonáva práce zaradené do kategórie 3 alebo 4  zaniká účasť na doplnkovom dôchodkovom poistení
a) skončením vykonávania práce, ktorá je na základe rozhodnutia príslušného orgánu na ochranu zdravia vydaného podľa osobitného predpisu^3d)zaradená do kategórie 3 alebo 4,
b) zánikom doplnkovej dôchodkovej poisťovne,
c) smrťou.
	 (11) Ak zanikne zamestnancovi podľa § 7 ods. 5 účasť na doplnkovom dôchodkovom poistení z dôvodu uvedeného v odseku 10 písm. b) je doplnková dôchodková poisťovňa povinná pred súhlasom ministerstva na zrušenie doplnkovej dôchodkovej poisťovne vykonať prevod celkového stavu finančných prostriedkov      (§ 39 ods. 4) evidovaných na dôchodkovom účte tohto zamestnanca ku dňu zániku doplnkovej dôchodkovej poisťovne do doplnkovej dôchodkovej poisťovne, s ktorou zamestnávateľ uzatvoril novú zamestnávateľskú zmluvu podľa § 8 ods. 3.“.
8. V § 12 sa odsek 1 dopĺňa písmenom m), ktoré znie:
„m) podmienky prevodu príspevkov poistenca, príspevkov zamestnávateľa a podielu poistenca na výnosoch z hospodárenia doplnkovej dôchodkovej poisťovne do doplnkového dôchodkového systému existujúceho v členskom štáte Európskej únie, ak takýto systém v tomto štáte túto možnosť pripúšťa.“.
9. V § 12 odseky 2 a 3 znejú:
„(2) Dávkový plán upravuje podmienky nároku na dávky podľa § 15 ods. 1. 
 (3)  Doplnková dôchodková poisťovňa zostavuje dávkový plán s definovanými príspevkami, v ktorom výška dávok podľa § 15 ods. 1 písm. a) až e) závisí od úhrnu príspevkov zaplatených na dôchodkový účet poistenca, podielu poistenca na výnosoch z hospodárenia doplnkovej dôchodkovej poisťovne a od veku, od ktorého sa dávky podľa § 15 ods. 1 písm. a) až e) poskytujú.“.
10.  § 15 znie:
„§ 15
	(1) Z doplnkového dôchodkového poistenia sa poskytujú tieto dávky
a)	doplnkový starobný dôchodok,
b) doplnkový výsluhový dôchodok pre poistencov, ktorí majú uzatvorenú zamestnaneckú zmluvu podľa § 8 ods. 4, vykonávajúcich práce zaradené do kategórie 3 alebo 4,
c) doplnkový výsluhový dôchodok pre  zamestnancov, ktorí vykonávajú práce zaradené do kategórie 3 alebo 4,
d) doplnkový invalidný dôchodok,
e) pozostalostný dôchodok,
f) jednorazové vyrovnanie,
g) odstupné.
	(2) Z doplnkového dôchodkového poistenia sa môže poskytovať aj doplnkový výsluhový dôchodok pre poistencov, ktorí nespĺňajú podmienky na poskytnutie  doplnkového výsluhového dôchodku podľa odseku 1 písm. b).“.
11. Poznámka pod čiarou k odkazu 4a sa vypúšťa.
12. V § 16 odseky 2 a 3 znejú:
„(2) Na doplnkový výsluhový dôchodok podľa § 15 ods. 1 písm. b) vznikne poistencovi nárok, ak vykonával v období, ktoré  nesmie byť kratšie ako 10 rokov práce zaradené do kategórie 3 alebo 4 a splnil potrebný čas platenia príspevkov, ktoré upravuje dávkový plán. 
(3) Na doplnkový výsluhový dôchodok podľa § 15 ods. 1 písm. c) vznikne zamestnancovi podľa § 7 ods. 5 nárok, ak vykonával v období, ktoré  nesmie byť kratšie ako 10 rokov práce zaradené do kategórie 3 alebo 4,   alebo ak dovŕšil vek potrebný na vznik nároku na starobný dôchodok podľa osobitného predpisu,^4ab) a zamestnávateľ splnil potrebný čas platenia príspevkov, ktoré upravuje dávkový plán.  Potrebný čas platenia príspevkov zamestnávateľom, výšku, spôsob výplaty tohto dôchodku, zásady, podľa ktorej sa tento zamestnanec bude podieľať na výnosoch z hospodárenia doplnkovej dôchodkovej poisťovne a pozostalého po zamestnancovi podľa  § 7 ods. 5, upraví dávkový plán.“.
Poznámka pod čiarou k odkazu 4ab znie:
„4ab) Zákon č. 100/1988 Zb.  o sociálnom zabezpečení v znení neskorších predpisov.“.
13. § 16 sa dopĺňa odsekmi 4 až 7, ktoré znejú:
„(4) Na doplnkový invalidný dôchodok vznikne poistencovi nárok, ak mu vznikol nárok na invalidný dôchodok podľa osobitného predpisu^4ac) a ak splnil podmienky upravené dávkovým plánom.
(5) Na pozostalostný dôchodok vznikne nárok pozostalému po poistencovi, ak zomrel poistenec, ktorý splnil podmienky nároku na dávku podľa § 15 ods. 1 písm. a), b) a d) a § 15 ods. 2 upravené dávkovým plánom. 
(6) Na pozostalostný dôchodok vznikne nárok aj pozostalému po príjemcovi dávky podľa § 15 ods. 1 písm. a) až d) a § 15 ods. 2 podľa podmienok upravených dávkovým plánom.
(7) Ak dávkový plán upravuje podmienky nároku na doplnkový výsluhový dôchodok podľa § 15 ods. 2 poistencovi, ktorý nespĺňa podmienky nároku na doplnkový výsluhový dôchodok podľa odseku 2 vznikne nárok na doplnkový výsluhový dôchodok, ak vykonával v období určenom dávkovým plánom taký druh práce, ktorého výkonom dávkový plán podmieňuje vznik nároku na tento dôchodok a splnil potrebný čas platenia príspevkov, ktoré upravuje dávkový plán.“.
Poznámka pod čiarou k odkazu 4ac znie:
„4ac) § 29 ods. 3 zákona č. 100/1988 Zb.  v znení neskorších predpisov.“.

14. § 17 sa dopĺňa odsekom 3, ktorý znie:
	„(3) Jednorazové vyrovnanie patrí zamestnancovi podľa § 7 ods. 5, ktorému nevznikol nárok na doplnkový výsluhový dôchodok podľa podmienok ustanovených v § 16 ods. 3 z dôvodu skončenia vykonávania práce, ktorá je na základe rozhodnutia príslušného orgánu na ochranu zdravia vydaného podľa osobitného predpisu^3d) zaradená do kategórie 3 alebo 4.“.

15. V § 19 sa doterajší text označuje ako odsek 1 a dopĺňa sa odsekom 2, ktorý znie:
	„(2) Ak zomrel zamestnanec podľa § 7 ods. 5 a nevznikol nárok na výsluhový dôchodok podľa § 16 ods. 3 suma finančných prostriedkov evidovaných podľa § 39 ods. 4 na dôchodkovom účte tohto zamestnanca je predmetom dedičstva.“.
16. V § 20 ods. 1 sa za slová „písomnej žiadosti poistenca“ vkladá čiarka a slová „zamestnanca, ktorému vznikla účasť na doplnkovom dôchodkovom poistení podľa § 7 ods. 5.“.
17. V § 20 odsek 2  znie:
„(2) Doplnková dôchodková poisťovňa vypláca dávky v lehotách a spôsobom určenými dávkovým plánom, zamestnaneckou zmluvou a poisteneckou zmluvou.“.
18. § 20 sa dopĺňa odsekom 3, ktorý znie:
„(3) Poistenec alebo príjemca dávky môže požiadať o výplatu dávky aj do iného členského štátu Európskej únie.“.

19. V § 21 odsek 2 znie:

„(2) Poistenec, ktorému zanikla účasť na doplnkovom dôchodkovom poistení, nevznikol mu nárok na dávky podľa § 15 ods. 1 písm. a), b) a g) a § 15 ods. 2, má právo na prevod svojich príspevkov, príspevkov zamestnávateľa a podielu na výnosoch z hospodárenia doplnkovej dôchodkovej poisťovne
1. do inej doplnkovej dôchodkovej poisťovne, ak uzatvoril s touto doplnkovou dôchodkovou poisťovňou zamestnaneckú zmluvu alebo poisteneckú zmluvu,
2.  do doplnkového dôchodkového systému existujúceho v členskom štáte Európskej únie, ak takýto systém v tomto štáte túto možnosť pripúšťa;  v takomto prípade doplnková dôchodková poisťovňa poskytne poistencovi  všetky potrebné informácie o podmienkach prevodu peňažných prostriedkov a o ich vplyve na nároky z doplnkového dôchodkového poistenia.“.

20. § 21 sa dopĺňa odsekom 4, ktorý znie:
		„(4) Zamestnancovi, ktorý vykonáva práce  zaradené do kategórie 3 alebo 4,  je účastník doplnkového dôchodkového poistenia  podľa § 7 ods. 5 a nevznikol mu nárok na dávku podľa § 15 ods. 1 písm. c) sa zachovávajú  nároky z účasti na doplnkovom dôchodkovom poistení aj po skončení vykonávania týchto prác. Zamestnanec po skončení vykonávania týchto prác u zamestnávateľa má právo na prevod príspevkov zamestnávateľa a prislúchajúci podiel na výnosoch z hospodárenia doplnkovej dôchodkovej poisťovne do inej doplnkovej dôchodkovej poisťovne ak je zamestnanec znovu zamestnaný a vykonáva práce, ktoré sú na základe rozhodnutia príslušného orgánu na ochranu zdravia vydaného podľa osobitného predpisu^3d) zaradené do kategórie 3 alebo 4.“.
21. V § 22 odseky 1 a 2 znejú:
„(1) Doplnková dôchodková poisťovňa je povinná najmenej raz za kalendárny rok písomne informovať o stave, 
a)  dôchodkového účtu poistenca,
b) dôchodkového účtu zamestnanca, ktorý je účastníkom právnych vzťahov doplnkového dôchodkového poistenia  podľa § 7 ods. 5,  
c)  dôchodkového účtu príjemcu dávky podľa § 15 ods. 1 písm. a) až e) a § 15 ods. 2 o výške podielu na hospodárení doplnkovej dôchodkovej poisťovne evidovaných na tomto účte príjemcu dávky.
(2) Doplnková dôchodková poisťovňa je povinná písomne informovať poistenca a zamestnanca, ktorý je účastníkom  doplnkového dôchodkového poistenia  podľa § 7 ods. 5  o stave jeho dôchodkového účtu aj pri zániku jeho účasti na doplnkovom dôchodkovom poistení, a to najneskôr do dvoch mesiacov odo dňa zániku jeho účasti.“.
22. V poznámke pod čiarou k odkazu 5 sa citácia „§ 45 zákona č. 600/1992 Zb. o cenných papieroch v znení neskorších predpisov“ nahrádza citáciou „§ 71 zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) a v poznámke pod čiarou k odkazu 6 sa citácia „§ 50 zákona č.600/1992 Zb. v znení neskorších predpisov“ nahrádza citáciou „§ 2, § 6 až 13 zákona            č. 330/2000 Z. z. o burze cenných  papierov.“.

23. § 34 vrátane nadpisu znie:

„§ 34
Zameranie, spôsob a rozsah použitia peňažných prostriedkov ako investícií

	(1) Doplnková dôchodková poisťovňa môže umiestniť peňažné prostriedky v banke inej ako depozitár tak, že hodnota vkladu v jednej banke zvýšená o menovitú hodnotu nakúpených vkladových listov, vkladových certifikátov, depozitných certifikátov, pokladničných poukážok alebo dlhopisov emitovaných touto bankou nesmie prekročiť 40 % základného imania banky a nesmie prekročiť 25 % hodnoty majetku, s ktorým má doplnková dôchodková poisťovňa právo hospodáriť.
	(2) Doplnková dôchodková poisťovňa môže investovať peňažné prostriedky tak, že bude nakupovať
a)	štátne dlhopisy^8d) alebo dlhopisy, za ktoré prevzala záruku Slovenská republika,
b)	dlhopisy Národnej banky Slovenska alebo pokladničné poukážky Národnej banky Slovenska,^8e)
c)	dlhopisy vydané bankami ^8f) alebo pokladničné poukážky vydané bankami,^8g)
d)	štátne pokladničné poukážky,^8g)
e)	dlhopisy prijaté na trh kótovaných cenných papierov^8h) burzy cenných papierov alebo zahraničnej burzy cenných papierov,
f)	akcie^8i) prijaté na trh kótovaných cenných papierov burzy cenných papierov^8h) alebo zahraničnej burzy cenných papierov alebo takéto akcie upísať,
g)	podielové listy^8j) uzavretých podielových fondov^8k) prijatých na trh kótovaných cenných papierov^8h) burzy cenných papierov alebo zahraničnej burzy cenných papierov,
h)	podielové listy otvorených podielových fondov,^8k)
i)	hypotekárne záložné listy,^8l)
j)	vkladové listy,^8m)
k)	nehnuteľnosti na území Slovenskej republiky,
l)	zmenky^8n) zabezpečené bankovou zárukou,^8o)
m)	štátne dlhopisy, ktorých emitentami sú členské štáty Európskych spoločenstiev alebo štátu, ktorý je súčasťou Európskeho hospodárskeho priestoru (ďalej len „členské štáty“) alebo centrálne banky týchto štátov a dlhopisy vydané Európskou investičnou bankou, Európskou bankou pre obnovu a rozvoj alebo Medzinárodnou bankou pre obnovu a rozvoj,
n)	zahraničné cenné papiere, s ktorými sa obchoduje na trhu kótovaných cenných papierov zahraničnej burzy cenných papierov alebo na inom zahraničnom regulovanom verejnom trhu cenných papierov v členskom štáte alebo v členskom štáte Organizácie pre ekonomickú spoluprácu a rozvoj.
	(3) Pri investovaní podľa odseku 2 dôchodková poisťovňa je povinná dodržiavať tieto pravidlá obmedzenia a rozloženia rizika tak, že hodnota cenných papierov podľa odseku 2
a)	písm. c) a j) nesmie prekročiť 15 % hodnoty majetku, s ktorým má doplnková dôchodková poisťovňa právo hospodáriť,
b)	písm. e) nesmie prekročiť 20 % hodnoty majetku, s ktorým má doplnková dôchodková poisťovňa právo hospodáriť,
c)	písm. f), g) a h) nesmie prekročiť 25 % hodnoty majetku, s ktorým má doplnková dôchodková poisťovňa právo hospodáriť,
d)	písm. i) nesmie prekročiť 20 % hodnoty majetku, s ktorým má doplnková dôchodková poisťovňa právo hospodáriť,
e)	písm. l) nesmie prekročiť 5 % hodnoty majetku, s ktorým má doplnková dôchodková poisťovňa právo hospodáriť,
f)	písm. n) nesmie prekročiť 10 % hodnoty majetku, s ktorým má doplnková dôchodková poisťovňa právo hospodáriť.
(4) Hodnota nehnuteľností podľa odseku 2 písm. k) nesmie prekročiť 10 % hodnoty majetku, s ktorým má doplnková dôchodková poisťovňa právo hospodáriť.
	(5) Hodnota cenných papierov rovnakého emitenta nesmie tvoriť viac ako      10 % hodnoty majetku, s ktorým má doplnková dôchodková poisťovňa právo hospodáriť, pričom celková hodnota cenných papierov emitentov, ktorých cenné papiere tvoria viac ako 5 %, nesmie prekročiť 40 % hodnoty majetku, s ktorým má doplnková dôchodková poisťovňa právo hospodáriť. Hodnota cenných papierov podľa odseku 2 písm. a), b), d), i) a m) sa nezahŕňa do tohto obmedzenia.
	(6) Hodnota cenných papierov rovnakého emitenta podľa odseku 2 písm. a), b), d) a m) nesmie prekročiť 50 % hodnoty majetku, s ktorým má doplnková dôchodková poisťovňa právo hospodáriť.
	(7) Celková menovitá hodnota cenných papierov vydaných rovnakým emitentom nesmie v majetku, s ktorým má doplnková dôchodková poisťovňa právo hospodáriť, prekročiť 10 % celkovej menovitej hodnoty ním vydaných cenných papierov, okrem cenných papierov podľa odseku 2 písm. a), b) a m).
(8) Doplnková dôchodková poisťovňa nemôže investovať peňažné prostriedky do akcií svojho depozitára a do akcií obchodníka s cennými papiermi, ak pre doplnkovú dôchodkovú poisťovňu vykonáva správu cenných papierov.^8p)
(9) Doplnková dôchodková poisťovňa pri predaji cenných papierov alebo zahraničných cenných papierov z majetku alebo do majetku, s ktorým má doplnková dôchodková poisťovňa  právo hospodáriť, alebo pri kúpe cenných papierov alebo zahraničných cenných papierov, je  povinná predávať alebo kupovať tieto cenné papiere za najvýhodnejšiu cenu, ktorú možno  dosiahnuť v prospech poistencov a príjemcov dávok, predávať najmenej a kupovať najviac za kurz cenného papiera, za ktorý bol v deň predaja alebo nákupu obchodovaný na burze cenných papierov alebo na obdobnom trhu cenných papierov.^8q)
(10) Aktuálna hodnota cenných papierov v majetku, s ktorým má doplnková dôchodková poisťovňa právo hospodáriť, sa určí podľa osobitného predpisu.^8r)
(11) Doplnková dôchodková poisťovňa v prípade kúpy nehnuteľnosti je povinná požiadať o ocenenie tejto nehnuteľnosti znalcom z odboru oceňovania nehnuteľností zapísaným do zoznamu znalcov podľa osobitného predpisu.^8s)
(12) Ak doplnková dôchodková poisťovňa prekročila výšku podielov uvedených v odsekoch 2 až 7 z dôvodu uplatnenia nákupných práv a predkupných práv, zmien  kurzov cenných papierov a zmien v oceňovaní nehnuteľností, je povinná dať do súladu výšku podielov s výškou podielov uvedenou v odsekoch  2 až 8 do šiestich mesiacov odo dňa ich prekročenia.
(13) Doplnková dôchodková poisťovňa je povinná bezodkladne oznámiť orgánu štátneho  dozoru (§ 42) prekročenie podielov uvedených v odsekoch 1 až 8.
(14) Doplnková dôchodková poisťovňa nemôže vydávať dlhopisy.
(15) Z majetku, s ktorým má doplnková dôchodková poisťovňa právo hospodáriť podľa § 29, nemožno poskytovať dary, peňažné pôžičky alebo úvery, ani týmto majetkom zabezpečovať záväzky.
(16) Doplnková dôchodková poisťovňa zostavuje prehľad o výške a štruktúre investovania peňažných prostriedkov podľa odsekov 1 a 2 v súlade s pravidlami podľa odsekov 3 až 7. Tento prehľad je doplnková dôchodková poisťovňa povinná predkladať ministerstvu financií vždy podľa stavu k 31. marcu, k 30. júnu, k 30. septembru a k 31. decembru bežného roku do 30 dní.“.
Poznámky pod čiarou k odkazom 8d až 8s znejú:
„8d) § 18 zákona č. 530/1990 Zb. o dlhopisoch v znení neskorších predpisov.
 8e) Zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov.
 8f) § 2 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov.
 8g) § 3 zákona č. 566/2001 Z. z. 
 8h) § 20 zákona č. 330/2000 Z. z. 
 8i)  § 155 až 159 Obchodného zákonníka v znení neskorších predpisov.
 8j)  § 25 zákona č. 385/1999 Z. z.
 8k) § 25 a § 41 zákona č. 385/1999 Z. z.
 8l) § 14 zákona č. 530/1990 Zb.
 8m) § 786 ods. 2 Občianskeho zákonníka v znení zákona č. 509/1991 Zb.
 8n) Zákon č. 191/1950 Zb. zmenkový  a šekový.
 8o) § 313 až 322 Obchodného zákonníka.
 8p) § 41 zákona č. 566/2001 Z. z.
 8q) § 7 ods. 7 zákona č. 566/2001 Z. z.
 8r) § 54 ods. 3 zákona č. 385/1999 Z. z.
 8s) § 2 zákona č. 36/1967 Zb. o znalcoch a tlmočníkoch.“.
24. V § 35 ods. 2 písmeno b) znie:
„b) zamestnávateľ, ktorý uzatvoril zamestnávateľskú zmluvu podľa § 8 ods. 3,“. 
25. V § 35 ods. 4 sa za slová „Ak poistenec“ vkladajú slová „alebo zamestnanec podľa § 7 ods. 5“ a na konci sa pripájajú  slová „alebo zamestnanca podľa § 7 ods. 5“.
26. V § 36 ods. 2 sa za slová „sú poistencami“ vkladajú slová „alebo zamestnancami podľa § 7 ods. 5“ a za slová „miezd poistencov“ sa vkladajú slová „alebo zamestnancov podľa § 7 ods. 5“.
27. V § 37 ods. 1 sa za slovo „poistencov“ vkladá čiarka a slová „ak sa poistenec s doplnkovou dôchodkovou poisťovňou nedohodli inak“.
28. V § 37 odsek 2 znie:
„(2) Zamestnávateľ, ktorý neuzatvoril  s doplnkovou dôchodkovou poisťovňou zamestnávateľskú zmluvu, je povinný na základe zamestnaneckej zmluvy, ktorú uzatvoril s doplnkovou dôchodkovou poisťovňou zamestnanec, odvádzať príspevky platené zamestnancom na účet príslušnej doplnkovej dôchodkovej poisťovne podľa podmienok dohodnutých zamestnancom  s doplnkovou dôchodkovou poisťovňou v zamestnaneckej zmluve.“. 
29. V § 37 sa za odsek 3 vkladá nový odsek 4, ktorý znie:
„(4) Doplnková dôchodková poisťovňa predpíše zamestnávateľovi, ktorý nesplnil povinnosť uvedenú v § 35 ods. 4 penále, vo výške 0,1 % z dlžnej sumy príspevkov za každý deň omeškania odo dňa pôvodnej splatnosti príspevkov. Uložené penále nemôže presiahnuť dlžnú sumu príspevkov.“.
Doterajší odsek 4 sa označuje ako odsek 5.

30. § 39 vrátane nadpisu znie:
„§ 39
Dôchodkový účet, evidencia a účtovníctvo
(1) Doplnková dôchodková poisťovňa zriaďuje a vedie 
a) dôchodkový účet poistenca, 
b) dôchodkový účet zamestnanca, ktorému vznikla účasť na doplnkovom dôchodkovom poistení podľa § 8 ods. 3,
c) dôchodkový účet príjemcu dávky podľa § 15 ods. 1 písm. a) až e) a § 15 ods. 2.
(2) Doplnková dôchodková poisťovňa je povinná podľa dávkového plánu a zásad, podľa ktorých sa poistenec podieľa na výnosoch z hospodárenia doplnkovej dôchodkovej poisťovne
a)	na dôchodkovom účte poistenca sústavne a osobitne evidovať 
1.	príspevky platené poistencom, 
2.	príspevky platené zamestnávateľom, 
3.	podiely na výnosoch z hospodárenia doplnkovej dôchodkovej poisťovne z príspevkov platených poistencom a 
4.	podiely  na výnosoch z hospodárenia doplnkovej dôchodkovej poisťovne z príspevkov platených zamestnávateľom,
b) na dôchodkovom účte zamestnanca podľa odseku 1 písm. b) sústavne evidovať príspevky platené zamestnávateľom, osobitne podiely na výnosoch z hospodárenia doplnkovej dôchodkovej poisťovne z príspevkov platených zamestnávateľom,
c) na dôchodkovom účte príjemcu dávky podľa § 15 ods. 1 písm. a) až e) a § 15 ods. 2 evidovať podiely na výnosoch z hospodárenia doplnkovej dôchodkovej poisťovne.
(3) Celkový stav dôchodkového účtu poistenca podľa odseku 2 písm. a) sa k 31. decembru predchádzajúceho roka  určuje súčtom 
a) zaplatených a evidovaných príspevkov poistencom a zamestnávateľom, 
b) podielov poistenca  na výnosoch z hospodárenia doplnkovej dôchodkovej poisťovne osobitne členených  na podiely z výnosov z hospodárenia doplnkovej dôchodkovej poisťovne z príspevkov platených poistencom a z podielov na výnosoch hospodárenia doplnkovej dôchodkovej poisťovne z príspevkov platených zamestnávateľom  evidovaných na dôchodkovom účte. 
(4) Celkový stav dôchodkového účtu zamestnanca podľa odseku 2 písm. b) sa  k 31. decembru predchádzajúceho roka  určuje súčtom
a)	zaplatených a evidovaných príspevkov zamestnávateľom,
b)	podielu  na výnosoch z hospodárenia doplnkovej dôchodkovej poisťovne z príspevkov zamestnávateľa  evidovaných na dôchodkovom účte. 
(5) Dôchodkový  účet poistenca podľa odseku 1 písm. a) zaniká
a) poskytovaním dávky podľa § 15 ods. 1 písm. a), b), d) a e),
b) výplatou jednorazového vyrovnania,
c) výplatou odstupného, 
d) prevodom peňažných prostriedkov  do inej doplnkovej dôchodkovej poisťovne,
e) prevodom peňažných prostriedkov do doplnkového dôchodkového systému existujúceho v členskom štáte Európskej únie.
(6) Dôchodkový  účet zamestnanca podľa odseku 1  písm. b) zaniká
a)	poskytovaním dávky podľa § 15 ods. 1 písm. c),
b)	výplatou jednorazového vyrovnania,
c)	prevodom peňažných prostriedkov  do inej doplnkovej dôchodkovej poisťovne.
(7) Doplnková dôchodková poisťovňa je povinná viesť účtovníctvo podľa osobitného predpisu.^19)
(8) Účtovná závierka doplnkovej dôchodkovej poisťovne musí  byť overená audítorom.“.
31. Nadpis pod § 54a sa umiestňuje nad § 54a. 

32. Za § 54a sa vkladá § 54b, ktorý znie:
„§  54b
(1) Doplnková dôchodková poisťovňa je povinná do 30. septembra 2002 vypracovať návrh na zmenu a  doplnenie dávkového plánu doplnkovej dôchodkovej poisťovne v súlade s právnymi predpismi platnými od 1. júla 2002 a úplné znenie dávkového plánu  predložiť ministerstvu na jeho schválenie podľa      § 12 ods. 6.
(2) Doplnková dôchodková poisťovňa je povinná do 31. decembra 2002 prispôsobiť zameranie, spôsob a rozsah použitia peňažných prostriedkov ako investícií v súlade s právnymi predpismi platnými od 1. júla 2002.“.

Čl. II
	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Národnej rady Slovenskej republiky č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z., ako vyplýva zo zmien a doplnení týmto zákonom.

Čl. III

Tento zákon nadobúda účinnosť 1. júla 2002, okrem bodov 8 a 18 a druhého bodu § 21 ods. 2 v bode 19, ktoré nadobúdajú účinnosť nadobudnutím platnosti zmluvy o vstupe Slovenskej republiky do Európskej únie.